પરંતુ દુનિયા માટે આવું વલણ ચિંતાજનક છે. દુનિયામાં સોલર સહિતના વૈકલ્પિક ઉર્જા સ્રોતો ઊભા થાય તેમાં જ સમગ્ર માનવજાતનું હિત રહેલું છે. અમેરિકા માત્ર આર્થિક દૃષ્ટિએ વિચારતું હોય તો પણ તેને ફાયદો છે. ઇલેક્ટ્રિક કાર અને તેની બેટરીની ટેક્નોલોજી તે દુનિયાભરને વેચીને કમાણી કરી શકે છે. સોલર સેલ બનાવવામાં ચીન અને લિથિયમ આયન બેટરી બનાવવામાં જાપાન, કોરિયા, તાઇવાન જેવા દેશો આગળ છે. અમેરિકન કંપનીઓ સ્વતંત્ર રીતે અને આ દેશોની કંપનીઓના સહયોગમાં અમેરિકામાં જ મોટા પાયે સોલર સેલ અને બેટરીના ઉત્પાદન માટે ફેક્ટરીઓ નાખી રહી છે. ઇલેક્ટ્રિક કાર માટે વધુ ને વધુ સારી થતી જતી બેટરી બીજા ઉપયોગમાં કામ આવવાની છે. સોલર સેલ લગાવીને દિવસે વીજળી મળે, પણ રાત્રે ના મળે તે સમસ્યા બેટરીના કારણે હલ થઈ શકે છે. બેટરીને ચાર્જ કરવા માટે વિન્ડમીલ સહિતના ઉપાયો પણ છે. ઘરેઘરેથી વીજળીના તાર નીકળી જાય ત્યારે આજે તે રીતે ગેસના અને મિનરલ વોટરના બાટલા ઘરે ઘરે આપવાની વ્યવસ્થા થઈ છે, તે રીતે ઘરે ઘરે બેટરી આપવાનો વ્યવસાય પણ વિકસી શકે છે.